
Na temelju članka 15. stavka 2. Zakona o javnoj nabavi (“Narodne novine” broj 120/16, 114/22, 48/26 u daljnjem tekstu: ZJN 2016) Uprava društva Međimurska energetska agencija d.o.o. donosi dana XX. srpnja 2026. godine

P R A V I L N I K
o provedbi postupaka jednostavne nabave 
I. OPĆA ODREDBA 
Članak 1. 
Ovim se Pravilnikom uređuju postupci, pravila i uvjeti za nabavu robe i usluga naručitelja Međimurska energetska agencija d.o.o. (u  daljnjem tekstu: Naručitelj) čija je procijenjena vrijednost manja od 50.000,00 eura, te nabavu radova čija je procijenjena vrijednost manja od 100.000,00 eura  (u daljnjem tekstu: jednostavna nabava). 

Procijenjena vrijednost postupaka jednostavne nabave navedena u ovom Pravilniku temelji se na vrijednosti bez poreza na dodanu vrijednost (PDV).
Izrazi koji se koriste u ovom Pravilniku, a imaju rodno značenje odnose se jednako na muški i ženski rod. 

Na pitanja koja nisu uređena ovim Pravilnikom na odgovarajući se način primjenjuju odredbe ZJN 2016 i podzakonskih propisa kojima se uređuje područje javne nabave.

II. NAČELA JAVNE NABAVE   
Članak 2. 

Naručitelj je u primjeni ovog Pravilnika u odnosu na sve gospodarske subjekte obvezan  poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.  

III. KOMUNIKACIJA

Članak 3.

U provedbi postupaka jednostavne nabave prema odredbama ovog Pravilnika koristi se mogućnost primjene elektroničkih sredstava komunikacije, kao i sredstava koja nisu elektronička te njihova kombinacija ako je potrebno.

Elektroničkim sredstvima komunikacije, u smislu ovog Pravilnika, smatraju se: Elektronički oglasnik javne nabave Republike Hrvatske (u daljnjem tekstu: EOJN RH), modul jednostavne nabave u EOJN RH i elektronička pošta Naručitelja.

IV. SPRJEČAVANJE SUKOBA INTERESA  

Članak 4.
Naručitelj je u postupcima jednostavne nabave obvezan poduzimati mjere za sprječavanje, prepoznavanje i uklanjanje sukoba interesa sukladno odredbama članaka 75. do 83. ZJN 2016.

Sukob interesa između Naručitelja i gospodarskog subjekta obuhvaća situacije kada predstavnici Naručitelja koji su uključeni u provedbu postupka nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka.

Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.

Članovi stručnog povjerenstva te druge osobe koje su uključene u provedbu ili koje mogu utjecati na odlučivanje Naručitelja u postupku jednostavne nabave dužni su nakon imenovanja potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.

Naručitelj je dužan u dokumentaciji za pojedini postupak jednostavne nabave navesti popis gospodarskih subjekata s kojima je predstavnik Naručitelja iz članka 76. stavka 2. ZJN 2016 u sukobu interesa ili navesti da takvi subjekti ne postoje.

V. POSTUPCI JEDNOSTAVNE NABAVE

Članak 5.

Postupci jednostavne nabave u smislu ovoga Pravilnika jesu:

1. Izravno ugovaranje

2. Poziv odabranim gospodarskim subjektima

3. Javna objava.

Postupci jednostavne nabave procijenjene vrijednosti jednake ili manje od 15.000,00 eura provode se primjenom elektroničkih sredstava komunikacije, korištenjem sredstava komunikacije koja nisu elektronička ili kombinacijom istih.

Postupci jednostavne nabave procijenjene vrijednosti veće od 15.000,00 eura provode se putem modula jednostavne nabave EOJN RH.

1. IZRAVNO UGOVARANJE

Članak 6.

Izravno ugovaranje je postupak jednostavne nabave u kojem Naručitelj izdaje narudžbenicu ili sklapa ugovor s jednim gospodarskim subjektom, ovisno o potrebama i složenosti predmeta nabave.

Izravno ugovaranje roba, usluga i radova provodi se za nabavu procijenjene vrijednosti manje od 7.000,00 eura na temelju najmanje jedne (1) dostavljene ponude po vlastitom izboru, prikupljene slanjem poziva na dostavu ponude na adresu najmanje jednog (1) gospodarskog subjekta.

Izravno ugovaranje može se, u slučajevima kada zbog prirode predmeta nabave ili drugih objektivnih okolnosti nije moguće pribaviti ponudu gospodarskog subjekta, provesti i bez dostavljene ponude, izdavanjem narudžbenice gospodarskom subjektu ili sklapanjem ugovora. 

2. POZIV ODABRANIM GOSPODARSKIM SUBJEKTIMA
Članak 7.

Poziv odabranim gospodarskim subjektima je postupak jednostavne nabave u kojem Naručitelj, po vlastitom izboru, poziva najmanje tri (3) gospodarska subjekta da dostave ponudu sukladno uvjetima i zahtjevima iz poziva na dostavu ponuda.  

Kod provedbe postupaka jednostavne nabave roba, usluga i radova procijenjene vrijednosti veće od 7.000,00 eura, a jednake ili manje od 15.000,00 eura, poziv na dostavu ponude šalje se na najmanje tri (3) adrese gospodarskih subjekata po vlastitom izboru.

Poziv za dostavu ponuda može se, umjesto ili istovremeno s upućivanjem na adresu gospodarskog subjekta, objaviti na web stranici Naručitelja i/ili u EOJN RH.

Nabava iz stavka jedan ovog članka provodi se izdavanjem narudžbenice ili sklapanjem ugovora, ovisno o potrebama i složenosti predmeta nabave, na temelju najmanje jedne (1) dostavljene ponude.

U slučajevima kada zbog prirode predmeta nabave ili drugih objektivnih okolnosti nije moguće pribaviti ponudu gospodarskog subjekta, nabava se može provesti i bez dostavljene ponude, izdavanjem narudžbenice gospodarskom subjektu ili sklapanjem ugovora. 

Članak 8.

Postupak jednostavne nabave procijenjene vrijednosti veće od 15.000,00 eura i jednake ili manje od 25.000,00 eura za robe i usluge, odnosno jednake ili manje od 45.000,00 eura za radove, provodi se putem modula jednostavne nabave EOJN RH.

Poziv za dostavu ponude šalje se najmanje trima (3) gospodarskim subjektima po vlastitom odabiru obvezno putem modula jednostavne nabave u EOJN RH. 

Ovisno o prirodi i složenosti predmeta nabave, u cilju provedbe učinkovitije jednostavne nabave te osiguravanja ekonomičnog i svrhovitog trošenja javnih sredstava, Naručitelj može  odrediti provođenje postupka jednostavne nabave iz stavka 1. ovog članka javnom objavom poziva putem modula jednostavne nabave u EOJN RH.

Nabavu iz stavka 1. ovog članka Naručitelj provodi izdavanjem narudžbenice ili sklapanjem ugovora, ovisno o potrebama i složenosti predmeta nabave.

3. JAVNA OBJAVA

Članak 9.

Javna objava je postupak jednostavne nabave u kojem na temelju javno objavljenog poziva za prikupljanje ponuda svaki zainteresirani gospodarski subjekt može podnijeti ponudu.

Javna objava provodi se za nabavu roba i usluga čija je procijenjena vrijednost veća od 25.000,00 eura, a jednaka ili manja od 50.000,00 eura, odnosno veća od 45.000,00 eura, a jednaka ili manja od 100.000,00 eura za radove.

Poziv na dostavu ponuda objavljuje se putem modula jednostavne nabave u EOJN RH.

Članak 10. 

Iznimno od odredbi članka 9. ovog Pravilnika, ovisno o prirodi predmeta nabave, naručitelj nije obvezan provesti postupak jednostavne nabave putem javne objave u modulu jednostavne nabave već isti provodi sukladno članku 8. ovog Pravilnika, u sljedećim slučajevima:

1) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni

2) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:

a) ako je predmet nabave stvaranje ili stjecanje jedinstvenog umjetničkog djela ili umjetničke izvedbe

b) ako iz tehničkih razloga predmet nabave može isporučiti samo određeni gospodarski subjekt ili

c) ako je to nužno radi zaštite isključivih prava, uključujući prava intelektualnog vlasništva

3) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.

Razlozi za primjenu iznimke iz ovog članka navode se i obrazlažu u objavi u modulu jednostavne nabave EOJN RH.

VI. PROVEDBA POSTUPAKA JEDNOSTAVNE NABAVE 
Članak 11.

Postupak provedbe jednostavne nabave iz članka 7., 8., 9. i 10. ovog Pravilnika započinje odlukom o početku jednostavne nabave koju donosi odgovorna osoba Naručitelja.

Odluka u pravilu sadrži:

1. Naziv predmeta nabave;

2. Procijenjenu vrijednost nabave;

3. Razlog izuzeća (ako je primjenjivo);

4. Popis gospodarskih subjekata kojima se upućuje poziv na dostavu ponuda (ako je primjenjivo);

5. Podatke o članovima stručnog povjerenstva;

6. Ostale podatke ovisno o predmetu nabave.

Članovi stručnog povjerenstva (minimalno dva  (2) člana) pripremaju i provode postupak jednostavne nabave. Članovi stručnog povjerenstva ne moraju biti zaposlenici Naručitelja.

Ako se postupak jednostavne nabave provodi putem modula jednostavne nabave EOJN RH minimalno jedan član stručnog povjerenstva za provedbu postupka nabave mora imati ovlaštenje za rad u modulu jednostavne nabave EOJN RH. 

Članovi stručnog povjerenstva te druge osobe koje imaju utjecaj na odlučivanje u vezi s pojedinim predmetom nabave i/ili sudjeluju u pojedinim radnjama u postupku odgovorni su za zakonito i stručno provođenje postupaka jednostavne nabave, a u svom radu dužni su pridržavati se načela javne nabave.

U postupcima jednostavne nabave na odgovarajući se način primjenjuju opće odredbe i odredbe o provedbi postupka pregleda i ocjene iz ZJN 2016, ako pojedina pitanja nisu uređena ovim Pravilnikom ili drugim aktom Naručitelja kojim je regulirano područje jednostavne nabave.

Članak 12.

Postupak jednostavne nabave koji se provodi kao poziv odabranim gospodarskim subjektima ili javna objava poziva pokreće se slanjem ili objavom poziva na dostavu ponuda. 

Poziv na dostavu ponude mora biti jasan, razumljiv i nedvojben, sadržavati sve bitne uvjete nabave uključujući uvjete za izvršenje ugovora te izrađen na način da sadrži sve potrebne podatke koji ponuditelju omogućavaju izradu i dostavu ponude.

Članak 13.

Rok za dostavu ponuda mora biti primjeren predmetu nabave i ne smije biti kraći od 3 (tri) dana od dana slanja ili objave poziva na dostavu ponuda, osim u slučaju žurne nabave.

Tijekom roka za dostavu ponuda Naručitelj može izmijeniti ili dopuniti poziv za dostavu ponuda. U slučaju značajne izmjene poziva, Naručitelj je u obvezi primjereno produžiti rok za dostavu ponuda.

U otvorenom roku za dostavu ponuda gospodarski subjekti mogu zatražiti dodatne informacije, objašnjenja ili izmjene u vezi s pozivom za dostavu ponuda, a Naručitelj je obvezan odgovor, dodatne informacije i objašnjenja dati u primjerenom roku te u slučaju značajnih izmjena poziva za dostavu ponuda primjereno produžiti rok za dostavu ponuda. Naručitelj nije obvezan dati odgovor, dodatne informacije i objašnjenja ako je zahtjev zaprimljen na dan koji je određen kao rok za dostavu ponuda.

Dodatne informacije, objašnjenja ili izmjene poziva za dostavu ponuda stavljaju se na raspolaganje gospodarskim subjektima na isti način kao i osnovni poziv.

Članak 14.

Kriterij za odabir ponuda može biti najniža cijena ili ekonomski najpovoljnija ponuda. 

Ako se kao kriterij koristi ekonomski najpovoljnija ponuda, osim kriterija cijene mogu se koristiti i drugi kriteriji povezani s predmetom nabave kao što su: kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja, jamstveni rok i drugo.

Članak 15.

Ponude se dostavljaju u skladu s načinom i sadržajem određenim u pozivu na dostavu ponude.

U postupcima jednostavne nabave u pravilu se ne provodi javno otvaranje ponuda, osim ako nije drukčije određeno dokumentacijom.

Ponude zaprimljene u roku za dostavu ponuda otvaraju se nakon roka za dostavu ponuda, pregledavaju se i ocjenjuju na temelju uvjeta i zahtjeva iz poziva na dostavu ponuda. 

Ponuda zaprimljena nakon roka za dostavu ponuda neće se razmatrati.

Cijeli tijek postupka jednostavne nabave mora biti dokumentiran.

Članak 16.

Stručno povjerenstvo za provedbu postupka nabave pregledava i ocjenjuje ponude na temelju uvjeta i zahtjeva iz poziva na dostavu ponuda te daje prijedlog za odabir najpovoljnije ponude ili poništenje postupka odgovornoj osobi Naručitelja, o čemu se u pravilu sastavlja zapisnik o pregledu i ocjeni ponuda.

Zapisnik se ne mora sastavljati za jednostavnu nabavu iz članka  6. ovog Pravilnika.

Kod pregleda i ocjene ponuda Naručitelj uspoređuje cijene ponuda bez PDV-a.

Prilikom pregleda i ocjene ponuda Naručitelj može pozvati ponuditelje da u primjerenom roku pojasne pojedine elemente ponude u dijelu koji se odnosi na ponuđeni predmet nabave kao i da upotpune ili pojasne zatražene dokaze sposobnosti i ostale dokumente. 

Za odabir je dovoljna jedna zaprimljena ponuda koja ispunjava uvjete i zahtjeve iz poziva na dostavu ponude.

Ako su dvije ili više valjanih ponuda jednako rangirane prema kriteriju za odabir ponude, odabrat će se ponuda koja je zaprimljena ranije.

Odgovorna osoba Naručitelja u postupku jednostavne nabave iz članka 7., 8., 9. i 10. ovog Pravilnika donosi Odluku o odabiru/poništenju.

Odluke iz prethodnog stavka ovog članka, zajedno s preslikom zapisnika, dostavljaju se bez odgode svakom ponuditelju na dokaziv način.

Nakon donošenja odluke o odabiru Naručitelj ne smije sklopiti ugovor ili okvirni sporazum prije isteka roka mirovanja.

Rok mirovanja iznosi 3 (tri) dana od dana dostave odluke ponuditeljima.

Rok mirovanja ne primjenjuje se:

· u postupcima jednostavne nabave procijenjene vrijednosti jednake ili manje od 15.000,00 eura;

· ako je u postupku sudjelovao samo jedan ponuditelj čija je ponuda ujedno odabrana;

· u slučaju žurne nabave kada bi primjena roka mirovanja ugrozila obavljanje poslova iz djelokruga Naručitelja ili prouzročila značajnu štetu.

Odluka o odabiru odnosno odluka o poništenju postaje izvršna:

· istekom roka mirovanja ako prigovor nije izjavljen;

· danom dostave odluke o odbacivanju ili odbijanju prigovora;

· danom dostave odluke o odabiru ili odluke o poništenju postupka jednostavne nabave, ako se rok mirovanja ne primjenjuje.

Ako Naručitelj za preuzimanje obveze mora imati suglasnost drugog tijela, smatra se da odluka o odabiru postaje izvršna na dan pribavljanja suglasnosti.

Naručitelj zadržava pravo poništiti jednostavnu nabavu, prije i nakon roka za dostavu ponuda, bez posebnog pisanog obrazloženja.

Naručitelj nije obvezan poništiti postupak jednostavne nabave ako je najpovoljnija ponuda veća od procijenjene vrijednosti nabave ako ima ili će imati osigurana financijska sredstva i pod uvjetom da su postupkom poštovani postupci i procedure propisane ovim Pravilnikom, odnosno najpovoljnija ponuda ne smije biti jednaka ili veća od vrijednosti pragova za provedbu postupka, kao niti jednaka ili veći od vrijednosti pragova za primjenu ZJN 2016.

VII. PRAVNA ZAŠTITA

Članak 17.

Za postupke jednostavne nabave čija je procijenjena vrijednost veća od 15.000,00 eura osigurana je pravna zaštita ponuditeljima koji su sudjelovali u postupku jednostavne nabave i koji imaju pravni interes za dobivanje ugovora o nabavi i to putem prigovora.

Prigovor se izjavljuje odgovornoj osobi Naručitelja isključivo putem modula jednostavne nabave EOJN RH u roku od tri (3) dana od dana dostave i/ili objave odluke o odabiru ili poništenju. 

Prigovor mora najmanje sadržavati:

· podatke o ponuditelju

· oznaku postupka jednostavne nabave

· odluku na koju se izjavljuje prigovor

· razloge prigovora (opis nepravilnosti, obrazloženje, dokaze).

Ako prigovor ne sadrži podatke iz stavka 3. ovoga članka, Naručitelj će pozvati ponuditelja da u primjerenom roku, koji ne može biti kraći od jednog dana, dopuni ili pojasni prigovor. Ako ponuditelj u ostavljenom roku ne otkloni nedostatke, prigovor će se smatrati neurednim. 

Nepravodoban, nedopušten ili neuredan prigovor odbacit će se obrazloženom odlukom.

O osnovanosti prigovora odluku donosi odgovorna osoba Naručitelja ili osoba koju on za to ovlasti u primjerenom roku.

Podnošenje prigovora odgađa sklapanje ugovora o nabavi ili okvirnog sporazuma do donošenja odluke o prigovoru, osim u slučaju žurne nabave kada bi odgoda mogla prouzročiti ozbiljnu štetu ili ugroziti obavljanje poslova iz djelokruga Naručitelja.

U postupku pravne zaštite ne plaća se naknada za pokretanje postupka.

Članak 18.

Protiv odluke o odabiru ili odluke o poništenju donesene u postupku jednostavne nabave procijenjene vrijednosti jednake ili manje od 15.000,00 eura nije dopušten prigovor.

VIII. IZVRŠENJE UGOVORA

Članak 19.

Ugovor sklopljen u postupku jednostavne nabave mora se izvršavati u skladu s uvjetima iz poziva na dostavu ponude te odabranom ponudom.

Naručitelj je obvezan kontrolirati izvršenje sklopljenih ugovora na temelju provedenog postupka jednostavne nabave.

Članak 20.

Ugovor o nabavi sklopljen u svim postupcima jednostavne nabave, Naručitelj smije izmijeniti tijekom njegova trajanja odgovarajućom primjenom odredbi ZJN 2016 i odredbi zakona kojim se uređuju obvezni odnosi. 

Ukupni iznos ugovora o nabavi bez PDV-a po svim izmjenama ugovora o nabavi, ne smije biti jednak ili veći od vrijednosti pragova za provedbu postupka temeljem kojeg je ugovor sklopljen, kao ni jednak ili veći od vrijednosti pragova za primjenu ZJN 2016.

IX. REGISTAR UGOVORA

Članak 21.
Naručitelj je obvezan voditi registar sklopljenih ugovora i okvirnih sporazuma za predmete nabave čija je vrijednost bez PDV-a jednaka ili veća od 5.000,00 eura te ga objaviti  u EOJN RH. 

X. ZAVRŠNE ODREDBE

Članak 22.

Postupci jednostavne nabave pokrenuti do stupanja na snagu ovoga Pravilnika dovršit će se prema odredbama Pravilnika o provedbi postupka jednostavne nabave Međimurske energetske agencije d.o.o. od 24. ožujka 2023. godine.

Stupanjem na snagu ovog Pravilnika prestaje važiti Pravilnik o provedbi postupka jednostavne nabave Međimurske energetske agencije d.o.o. od 24. ožujka 2023. godine.

Ovaj Pravilnik stupa na snagu 1. rujna 2026. godine i objavit će se na web stranici Naručitelja i učiniti dostupnim u EOJN RH.  

Članak 23.

Temeljem članka 19. Izjave o osnivanju društva Međimurska energetska agencija d.o.o. i članka 12. Statuta društva Uprava društva dužna je ishoditi pisanu suglasnost Skupštine društva za zaključenje pravnih poslova stjecanja, otuđenja, opterećenja i raspolaganja pokretnom imovinom Društva vrijednosti većom od 200.000,00 HRK/ 26.544,56 EUR.

Uprava društva

Međimurska energetska agencija d.o.o.

Direktor

Alen Višnjić

